b'\n_START_ARTICLE_\nV\xc3\xa4lsk\xc3\xa4rin kertomuksia\n_START_PARAGRAPH_\nV\xc3\xa4lsk\xc3\xa4rin kertomuksia (alkuteos F\xc3\xa4ltsk\xc3\xa4rns ber\xc3\xa4ttelser) on Zachris Topeliuksen kirjoittama historiallinen romaani. Se on julkaistu niin kolmiosaisena, viisiosaisena kuin kuusiosaisenakin (ruotsiksi 1853\xe2\x80\x931867 ja suomennokset 1878\xe2\x80\x931882). Alun perin se ilmestyi jatkokertomuksena Helsingfors Tidningar -lehdess\xc3\xa4 vuonna 1851._NEWLINE_Robert Mellinin nelj\xc3\xa4 osaa k\xc3\xa4sitt\xc3\xa4v\xc3\xa4 suomennos V\xc3\xa4lsk\xc3\xa4rin kertomuksista ilmestyi 1878\xe2\x80\x931880, nelj\xc3\xa4s osa nimell\xc3\xa4 V\xc3\xa4lsk\xc3\xa4\xc3\xa4rin kertomuksia. Mellin kuoli 1880, ja viidennen osan suomensi Kaarlo Kramsu. Juhani Aho on suomentanut koko teoksen, ja 5-osainen suomennos ilmestyi 1895\xe2\x80\x931898.\n_START_SECTION_\nJuoni\n_START_PARAGRAPH_\nV\xc3\xa4lsk\xc3\xa4rin kertomuksia kertoo suomalaisten Bertelsk\xc3\xb6ldin ja Larssonin sukujen vaiheista. Vanha v\xc3\xa4lsk\xc3\xa4ri kertoo pienelle kuulijakunnalle kolmikymmenvuotisen sodan ajoista, jolloin Kustaa Perttil\xc3\xa4 -niminen talon\xc2\xadpojan poika muuttaa nimens\xc3\xa4 Berteliksi ja my\xc3\xb6hemmin aateloinnin yhteydess\xc3\xa4 Bertelsk\xc3\xb6ldiksi. Suvun kantais\xc3\xa4, vanha nuija\xc2\xadsodan veteraani ja talonpoika, nimitt\xc3\xa4\xc3\xa4 t\xc3\xa4st\xc3\xa4 suuttuneena perij\xc3\xa4kseen Larssonin suvun pojan. Bertel rakastuu kauniiseen ruhtinatar Regina von Emmeritziin, josta tulee aatelissuvun kanta\xc2\xad\xc3\xa4iti. Sarjaan tuo salaper\xc3\xa4isyytt\xc3\xa4 ja taianomaisuutta kuparinen sormus, joka on aluksi kuningas Kustaa II Aadolfin hallussa. Bertelsk\xc3\xb6ldin suku omistaa tuon upean sormuksen, johon on kaiverrettu kirjaimet RRR tarkoittaen Rex Regi Rebellis \xe2\x80\x93 \xe2\x80\x9dkuningas kapinassa kuningasta vastaan\xe2\x80\x9d. Sormuksen haltijaan ei pysty vesi, tuli, rauta eik\xc3\xa4 lyijy. Se tuo omistajalleen menestyst\xc3\xa4, mutta sen menett\xc3\xa4\xc3\xa4 vannomalla v\xc3\xa4\xc3\xa4r\xc3\xa4n valan.\n_START_SECTION_\nEnsimm\xc3\xa4inen osa\n_START_PARAGRAPH_\nKirjasarja alkaa vuoden 1631 Breitenfeldin taistelusta, siis kolmikymmenvuotisen sodan ajoista (katso osa 1). Se loppuu Kustaa III:n vallankaappaukseen vuonna 1772 (katso osa 3). Er\xc3\xa4s ensimm\xc3\xa4isen osan dramaattisimmista hetkist\xc3\xa4 tapahtuu suvun kantais\xc3\xa4n Aaron Perttil\xc3\xa4n talossa Isossakyr\xc3\xb6ss\xc3\xa4 vuonna 1635, kun h\xc3\xa4nen tytt\xc3\xa4rens\xc3\xa4 Meri (Emerentia) tunnustaa olevansa Kustaa Bertelin \xc3\xa4iti ja kuolee pian sen j\xc3\xa4lkeen. T\xc3\xa4st\xc3\xa4 kohtauksesta l\xc3\xa4htien Bertelsk\xc3\xb6ldin suku tiet\xc3\xa4\xc3\xa4, ett\xc3\xa4 heid\xc3\xa4n kohtalostaan taistelevat Aaron Perttil\xc3\xa4n aatelis\xc2\xadvaltaa vastaan lausuma kirous ja Meri Perttil\xc3\xa4n pojalleen Kustaalle ja t\xc3\xa4m\xc3\xa4n j\xc3\xa4lkel\xc3\xa4isilleen lausuma siunaus. Aaron Perttil\xc3\xa4 lahjoittaa Larssonin pojalle kirveens\xc3\xa4 merkiksi rehellisen ty\xc3\xb6n kunniasta, ja toivoo ett\xc3\xa4 Bertelit (Bertelski\xc3\xb6ldit) ja Perttil\xc3\xa4t (Larssonit) tulevat aina taistelemaan toisiaan vastaan. Lis\xc3\xa4ksi Meri ehtii ennen kuolemaansa varoittaa Kustaata ja Reginaa, ett\xc3\xa4 kuninkaan sormuksen haltijaa vaanivat aina ylpeys ja kunnianhimo (katso osa 1)._NEWLINE_Kustaa Bertelsk\xc3\xb6ld taistelee Liettuassa ja Puolassa 1650-luvun puoliv\xc3\xa4liss\xc3\xa4 ja selvi\xc3\xa4\xc3\xa4 taisteluista vahingoittumattomana. H\xc3\xa4nen mukanaan on h\xc3\xa4nen herkk\xc3\xa4syd\xc3\xa4minen poikansa Bernhard, joka muistuttaa luonteeltaan selv\xc3\xa4sti enemm\xc3\xa4n jo vuonna 1653 kuollutta \xc3\xa4iti\xc3\xa4\xc3\xa4n kuin is\xc3\xa4\xc3\xa4ns\xc3\xa4 (katso osat 1 ja 2). Pohjan sodassa vuonna 1657 molemmat Bertelsk\xc3\xb6ldit hy\xc3\xb6kk\xc3\xa4\xc3\xa4v\xc3\xa4t Ruotsi-Suomen armeijan mukana Tanskaan, ja tammikuussa 1658 he valmistautuvat V\xc3\xa4h\xc3\xa4n-Beltin ylitykseen. Poikkeuksellisen ankara pakkanen on j\xc3\xa4\xc3\xa4dytt\xc3\xa4nyt salmen. Juuri ennen salmen ylityst\xc3\xa4 er\xc3\xa4s nuori sotilas pilkkaa Kustaata, joka suuttuu ja haastaa h\xc3\xa4net kaksintaisteluun. Kustaa on syyllistynyt v\xc3\xa4\xc3\xa4r\xc3\xa4\xc3\xa4n valaan, ja sen t\xc3\xa4hden h\xc3\xa4n h\xc3\xa4vi\xc3\xa4\xc3\xa4 taistelun ja menett\xc3\xa4\xc3\xa4 kaksi sormeaan. Niist\xc3\xa4 toisessa on kuninkaan sormus, jonka saa haltuunsa Niilo Janssen, hieman aikaisemmin Bertelski\xc3\xb6ldin mukaansa kaappaama tanskalaispoika. Kustaa Bertelski\xc3\xb6ld hukkuu V\xc3\xa4h\xc3\xa4n-Beltin ylityksess\xc3\xa4 ja n\xc3\xa4in Bernhardista tulee Bertelsk\xc3\xb6ldin suvun p\xc3\xa4\xc3\xa4mies (katso osa 1, kertomus V\xc3\xa4\xc3\xa4r\xc3\xa4 vala ottaa pois onnen)._NEWLINE_Bernhard Bertelsk\xc3\xb6ldin vaiheita seurataan 1670-luvun alussa ja vuosina 1695\xe2\x80\x931697. H\xc3\xa4n menett\xc3\xa4\xc3\xa4 suuren osan l\xc3\xa4\xc3\xa4nityksi\xc3\xa4\xc3\xa4n reduktiossa eli l\xc3\xa4\xc3\xa4nitysten palautuksessa kuningas Kaarle XI:lle. H\xc3\xa4nen hovimestarinaan toimiva Janssen juonittelee h\xc3\xa4nen selk\xc3\xa4ns\xc3\xa4 takana ja osittain saa aikaan Bertelsk\xc3\xb6ldin suvun vararikon. He menett\xc3\xa4v\xc3\xa4t Varsinais-Suomessa olevan Mainiemen linnan suurten n\xc3\xa4lk\xc3\xa4vuosien aikaan eli 1695\xe2\x80\x931697 ja Bernhard Bertelsk\xc3\xb6ld joutuu Turun linnaan, jossa h\xc3\xa4n vaipuu syv\xc3\xa4\xc3\xa4n masennukseen ja sairastuu. Osan 1 lopussa h\xc3\xa4nen nuoruudenrakastettunsa Kerttu tulee vierailulle ja kertoo, ett\xc3\xa4 Janssen on hukkunut. H\xc3\xa4n my\xc3\xb6s paljastaa, ett\xc3\xa4 h\xc3\xa4nell\xc3\xa4 on kuninkaan sormus mukanaan. Bernhardin pyynn\xc3\xb6st\xc3\xa4 h\xc3\xa4n antaa sormuksen t\xc3\xa4lle. Linnan p\xc3\xa4\xc3\xa4llikk\xc3\xb6 tulee ilmoittamaan Kaarle XI:n kuolemasta ja Bertelsk\xc3\xb6ldin poikien, Torstenin ja Kustaan menestyksest\xc3\xa4 virkamiehist\xc3\xb6ss\xc3\xa4 ja armeijassa. Bernhard kuolee pian n\xc3\xa4iden uutisten j\xc3\xa4lkeen ehditty\xc3\xa4\xc3\xa4n testamentata sormuksen esikoiselleen Torstenille (katso osan 1 loppu).\n_START_SECTION_\nToinen osa\n_START_PARAGRAPH_\nToisen osan alkupuolella k\xc3\xa4yd\xc3\xa4\xc3\xa4n l\xc3\xa4pi Bertelsk\xc3\xb6ldin ja Larssonin sukujen vaiheita Suuren Pohjan sodan aikana eli vuosina 1700-1721. Torsten j\xc3\xa4\xc3\xa4 kuninkaan virkamieheksi Tukholmaan, mutta Kustaa l\xc3\xa4htee Ruotsi-Suomen armeijan mukana taisteluihin Tanskaan, Baltiaan, Puolaan ja Ukrainaan. K\xc3\xa4y ilmi, ett\xc3\xa4 Kustaan pikkusisko Ebba, prinsessa Ulrika Eleonoran kamarineiti, on pihist\xc3\xa4nyt sormuksen Torstenilta em\xc3\xa4nt\xc3\xa4ns\xc3\xa4 toimeksiannosta. T\xc3\xa4m\xc3\xa4 on piilottanut sen medaljonkiin, jota kuningas Kaarle XII kantaa tiet\xc3\xa4m\xc3\xa4tt\xc3\xa4 kuitenkaan kuninkaan sormuksesta._NEWLINE_Lopulta Kustaa p\xc3\xa4\xc3\xa4see takaisin Suomeen ja s\xc3\xa4ilyy hengiss\xc3\xa4 Isokyr\xc3\xb6n eli Napuen taistelussa vuonna 1714. Juuri ennen Napuen taistelua Larssonin suvun p\xc3\xa4\xc3\xa4mies eli entisen Perttil\xc3\xa4n talon is\xc3\xa4nt\xc3\xa4 menett\xc3\xa4\xc3\xa4 kuusi poikaansa, jotka ven\xc3\xa4l\xc3\xa4iset yll\xc3\xa4tt\xc3\xa4v\xc3\xa4t heid\xc3\xa4n tiedusteluretkell\xc3\xa4\xc3\xa4n. Kustaa Bertelsk\xc3\xb6ld p\xc3\xa4\xc3\xa4see pakoon ven\xc3\xa4l\xc3\xa4isjoukkojen keskelt\xc3\xa4 ja p\xc3\xa4\xc3\xa4tyy Kajaanin linnaan vuonna 1715. Sen kukistumisen j\xc3\xa4lkeen h\xc3\xa4n pakenee Ruotsiin. H\xc3\xa4n avioutuu lapsuudenyst\xc3\xa4v\xc3\xa4ns\xc3\xa4 Eeva Falkbergin kanssa, ja avioliitosta syntyy yksi lapsi, Kaarle Viktor Bertelsk\xc3\xb6ld. Kustaa Bertelsk\xc3\xb6ld l\xc3\xa4htee Kaarle XII:n viimeiselle sotaretkelle Norjaan. H\xc3\xa4n saa surmansa lumimyrskyss\xc3\xa4 Keski-Norjan tuntureilla tammikuussa 1719 yritt\xc3\xa4ess\xc3\xa4\xc3\xa4n pelastaa tovereitaan (katso osan 2 alkupuoli)._NEWLINE_Virkaurallaan menestynyt Torsten saa haltuunsa kuninkaan sormuksen vuonna 1720 tai 1721, ja se n\xc3\xa4ytt\xc3\xa4\xc3\xa4 varmistavan h\xc3\xa4nen menestyksens\xc3\xa4 jatkossakin. H\xc3\xa4nen sisarensa syytt\xc3\xa4\xc3\xa4 h\xc3\xa4nt\xc3\xa4 ylpeydest\xc3\xa4 ja ateismista ja kehottaa h\xc3\xa4nt\xc3\xa4 tekem\xc3\xa4\xc3\xa4n parannuksen ajoissa, mutta Torsten ei syyt\xc3\xb6ksist\xc3\xa4 eik\xc3\xa4 parannuskehotuksista v\xc3\xa4lit\xc3\xa4. H\xc3\xa4n tulee vannoneeksi sotamies Flintan leskelle, ett\xc3\xa4 h\xc3\xa4n huolehtii t\xc3\xa4m\xc3\xa4n toimeentulosta. Vuonna 1738 kansliapresidentti (p\xc3\xa4\xc3\xa4ministeri) Arvid Horn eroaa, koska hattupuolue voittaa Ruotsin valtio\xc2\xadp\xc3\xa4iv\xc3\xa4\xc2\xadvaalit. Torsten valmistautuu ottamaan kanslia\xc2\xadpresidentin viran vastaan. H\xc3\xa4n ylpeilee menestyksell\xc3\xa4\xc3\xa4n ja kielt\xc3\xa4\xc3\xa4 Jumalan. Lis\xc3\xa4ksi h\xc3\xa4n rikkoo valansa Flintan leskelle. Sitten h\xc3\xa4n ottaa sormuksen sormestaan ja kysyy silt\xc3\xa4, onko h\xc3\xa4nen tavoiteltava Ruotsin kruunua. H\xc3\xa4n pudottaa sormuksen ja sokeutuu \xc3\xa4kki\xc3\xa4. Kansliapresidentin virka annetaan toiselle poliitikolle, ja sormus hukkuu joksikin aikaa. Torstenin vaimo pyyt\xc3\xa4\xc3\xa4 h\xc3\xa4nt\xc3\xa4 tekem\xc3\xa4\xc3\xa4n parannuksen. Osan 2 loppupuolella vanha Larsson, "porvarikuningas", ennustaa syksyll\xc3\xa4 1740, ett\xc3\xa4 sota Ruotsin ja Ven\xc3\xa4j\xc3\xa4n v\xc3\xa4lill\xc3\xa4 puhkeaa vuoden sis\xc3\xa4ll\xc3\xa4 (katso osan 2 loppupuoli)._NEWLINE_Torstenin veljenpoika ja Kustaan poika Kaarle Viktor tutustuu sattumalta porvarikuningas Larssonin tytt\xc3\xa4reeseen, Esteriin. Lopulta he rakastuvat, mutta Esterin is\xc3\xa4, joka on jyrk\xc3\xa4sti aatelia vastaan, ei suvaitse avioliittoa. Osan 2 lopussa kaksikko on pakotettu eroamaan.\n_START_SECTION_\nKolmas osa\n_START_PARAGRAPH_\nOsan 3 alussa tutustutaan nuoreen lukiolaiseen Eerikki Ljungiin, joka toimii Carl von Linn\xc3\xa9n avustajana. H\xc3\xa4n on sukua Larssoneille, muttei kuuluu sukuun tiiviisti. Linn\xc3\xa9n oppilaana h\xc3\xa4n tutustuu tulevaan puolisoonsa Eerikaan. Eerikki Ljung kutsutaan vanhentuneen porvarikuninkaan syntym\xc3\xa4p\xc3\xa4iv\xc3\xa4juhliin Vaasaan, ja matkallaan h\xc3\xa4n tutustuu Kaarle Viktor Bertelsk\xc3\xb6ldiin. Bertelsk\xc3\xb6ld on avioitunut, mutta j\xc3\xa4\xc3\xa4nyt leskeksi. H\xc3\xa4nelle on j\xc3\xa4\xc3\xa4nyt avioliitosta kaksi lasta, Berhnard ja Louise._NEWLINE_Ljung matkustaa Vaasaan, miss\xc3\xa4 Ester Larsson hoitaa vanhaa porvarikuningasta. H\xc3\xa4n on rikastunut onnekkaan kapteeni Neptunus Gastin avulla. Porvarikuningas saa selville, ett\xc3\xa4 kuninkaan sormus on p\xc3\xa4\xc3\xa4tynyt Gastille, joka oli tappanut er\xc3\xa4\xc3\xa4n Torstenin kamaripalvelijan saadakseen sen. Porvarikuningas riist\xc3\xa4\xc3\xa4 sormuksen Gastilta, ja heitt\xc3\xa4\xc3\xa4 sen meren pohjaan, sill\xc3\xa4 uskoo sen oleva ep\xc3\xa4jumalallinen taikakalu._NEWLINE_Vaasaan saapuu my\xc3\xb6s Kaarle Viktor Bertelsk\xc3\xb6ld, osana kuningas Aadolf Fredrikin juhlasaattuetta. H\xc3\xa4n tapaa vuosien j\xc3\xa4lkeen Esterin. Kaksikko l\xc3\xb6yt\xc3\xa4\xc3\xa4 taas rakkautensa, mutta vanha porvarikuningas ei viel\xc3\xa4k\xc3\xa4\xc3\xa4n anna siihen suostumustaan. Sill\xc3\xa4 v\xc3\xa4lin l\xc3\xb6yt\xc3\xa4\xc3\xa4 Eerikki Ljung kuninkaan sormuksen kalan vatsasta, ja porvarikuningas Larsson murtuu n\xc3\xa4hdess\xc3\xa4\xc3\xa4n sormuksen, ja antaa suostumuksensa avioliittoon. Sormus kuitenkin varastetaan Eerikilt\xc3\xa4._NEWLINE_3 osa jatkuu, kun Kaarle Viktorin lapset Bernhard ja Louise ovat aikuisia, ja h\xc3\xa4nen uuteen avioliittoon Esterin (nyk. kreivit\xc3\xa4r Bertelsk\xc3\xb6ld) on syntynyt kaksi uutta lasta, Paul ja Vera. Paul on ylioppilaana Turussa, ja asuu Eerikki Ljungin ja h\xc3\xa4nen puolisonsa Eerikan luona. Paul edustaa aikansa valistushenke\xc3\xa4 ja vapaa-ajattelua. Turussa h\xc3\xa4n tutustuu tohtori Martti Weissiin, alkemistiin jonka uskotaan esim. osaavan valmistaa kultaa._NEWLINE_Paul erotetaan yliopistosta kun h\xc3\xa4n loukkaa sen henkil\xc3\xb6kuntaa v\xc3\xa4ittelyss\xc3\xa4. H\xc3\xa4n on masentunut, eik\xc3\xa4 l\xc3\xb6yd\xc3\xa4 el\xc3\xa4m\xc3\xa4lleen tarkoitusta. Eerikki ja Eerika yritt\xc3\xa4v\xc3\xa4t saada h\xc3\xa4net hurskaaksi kristityksi, mutta eiv\xc3\xa4t t\xc3\xa4ysin onnistu._NEWLINE_Paul matkustaa takaisin perheens\xc3\xa4 luo Falkbyhyn, mihin Bertelsk\xc3\xb6ldien uusi linna on rakennettu. Siell\xc3\xa4 h\xc3\xa4n tapaa my\xc3\xb6s veli-ja sisarpuolensa. Bernhardista on tullut Torstenin kaltainen menestynyt ja viekas diplomaatti. Bernhard halveksii Paulia ja Veraa, ja kaikista eniten Esteri\xc3\xa4, sill\xc3\xa4 he eiv\xc3\xa4t ole puhdasverisi\xc3\xa4 aatelisia. T\xc3\xa4m\xc3\xa4 johtaa konfliktiin Esterin ja Bernhardin v\xc3\xa4lill\xc3\xa4, jonka seurauksena Ester pakenee perheens\xc3\xa4 luota jotta he voisivat olla onnellisia. My\xc3\xb6s Paul ja Bernhard riitaantuvat._NEWLINE_Paul l\xc3\xa4htee etsim\xc3\xa4\xc3\xa4n \xc3\xa4iti\xc3\xa4\xc3\xa4n, ja ajautuu Tukholmaan jossa my\xc3\xb6s Bernhard on. Tukholmassa on k\xc3\xa4ynniss\xc3\xa4 poliittinen sekamelska, ja kuningas Kustaa III ei ole tyytyv\xc3\xa4inen siihen. Paul tutustuu ranskalaiseen markiisitar Hermine Egmontiin. Egmont rakastuu Pauliin. Egmont on my\xc3\xb6s kiinnitt\xc3\xa4nyt Bernhardin huomion. Bernhard kosii Egmontia, mutta saa rukkaset Paulin takia. T\xc3\xa4m\xc3\xa4 ennest\xc3\xa4\xc3\xa4n suututtaa h\xc3\xa4nt\xc3\xa4._NEWLINE_Bernhard ajautuu kaksintaisteluun itse\xc3\xa4\xc3\xa4n paljon paremman taistelijan kanssa loukattuaan julkisesti Egmontia rukkasten j\xc3\xa4lkeen. Paul kuitenkin tarjoutuu taistelemaan Bernhardin puolesta, mutta haavoittuu vakavasti. Paulin pelastaa h\xc3\xa4nen \xc3\xa4itins\xc3\xa4, Ester, valepuvussa._NEWLINE_Tukholmassa mellakoidaan ep\xc3\xa4vakaan poliittisen tilanteen johdosta. Mellakoiden yhteydess\xc3\xa4 Bernhard saa kivest\xc3\xa4 otsaansa ja on kauan kuoleman partaalla. Valepukuinen Ester pelastaa h\xc3\xa4netkin, ja onnistuu k\xc3\xa4\xc3\xa4nnytt\xc3\xa4m\xc3\xa4\xc3\xa4n Bernhardin kristinuskoon. Bernhardista tulee n\xc3\xb6yr\xc3\xa4 ja katuva._NEWLINE_Tukholmassa t\xc3\xb6rm\xc3\xa4t\xc3\xa4\xc3\xa4n taas Martti Weissiin joka matkustaa porvarikuninkaan pojan, Lauri Larssonin kanssa. K\xc3\xa4y ilmi ett\xc3\xa4 Lauri on varastanut sormuksen Eerikilt\xc3\xa4, mutta on tullut hulluksi sen voimasta. H\xc3\xa4n vannoo v\xc3\xa4\xc3\xa4r\xc3\xa4n valan ja menett\xc3\xa4\xc3\xa4 sormuksen, joka p\xc3\xa4\xc3\xa4tyy Esterille. Selvi\xc3\xa4\xc3\xa4, ett\xc3\xa4 Martti Weiss on jahdannut koko el\xc3\xa4m\xc3\xa4ns\xc3\xa4 t\xc3\xa4t\xc3\xa4 sormusta, ja pyrkii ry\xc3\xb6v\xc3\xa4\xc3\xa4m\xc3\xa4\xc3\xa4n sen Esterilt\xc3\xa4. Ester heitt\xc3\xa4\xc3\xa4 sormuksen pois, ja sen my\xc3\xb6hemmin l\xc3\xb6yt\xc3\xa4\xc3\xa4 markiisitar Egmont joka luovuttaa sen Kustaa III:lle. Martti Weiss tulee hulluksi, ja kuolee lopulta hullujenhuoneeseen._NEWLINE_Kuningas Kustaa III suunnittelee Tukholmassa vallankaappausta, jotta s\xc3\xa4\xc3\xa4tyjen ja valtaneuvoston ep\xc3\xa4vakaa hallinto loppuisi. H\xc3\xa4nt\xc3\xa4 avustaa t\xc3\xa4ss\xc3\xa4 parantunut Paul. Paul rakastuu markiisitar Egmontiin, mutta Egmont tappaa itsens\xc3\xa4 sill\xc3\xa4 on hankkinut tukea Kustaa III:n vallankumoukselle lupaamalla itsens\xc3\xa4 avioliittoon johon ei halua._NEWLINE_Paul on murtunut ja palaa perheens\xc3\xa4 luo. H\xc3\xa4n on tehnyt sovinnon veljens\xc3\xa4 kanssa. Ester luopuu valepuvustaan, sopii Bernhardin kanssa, ja Bertelsk\xc3\xb6ldin perhe on taas onnellisesti yhdess\xc3\xa4. Kirja loppuu perheen sovintoon ja Kustaa III:n onnistuneeseen vallankaappaukseen.\n_START_SECTION_\nDramatisointi\n_START_PARAGRAPH_\nTopelius dramatisoi itse muutaman V\xc3\xa4lsk\xc3\xa4rin kertomuksien aiheen: Regina von Emmeritz ja Kaarle-kuninkaan mets\xc3\xa4stys. V\xc3\xa4lsk\xc3\xa4rin kertomuksia toteutettiin radiokuunnelmaksi 1974\xe2\x80\x931975. Viisitoistaosaisen n\xc3\xa4ytelm\xc3\xa4n dramatisoi Pekka Lounela.\n_START_SECTION_\nSarjakuva\n_START_PARAGRAPH_\nTaiteilija Kari Suomalainen julkaisi V\xc3\xa4lsk\xc3\xa4rin kertomuksiin perustuneen sarjakuvan Lukemista Kaikille -lehdess\xc3\xa4 vuosina 1949\xe2\x80\x931950. T\xc3\xa4st\xc3\xa4 ty\xc3\xb6st\xc3\xa4 Suomen sarjakuvaseura my\xc3\xb6nsi Suomalaiselle vuonna 1984 Puup\xc3\xa4\xc3\xa4-hatun, ja Otava julkaisi V\xc3\xa4lsk\xc3\xa4rin kertomuksia -sarjakuvan kirjana vuonna 1987.'